
Bestemmelser/retningslinje for reiseleder i Ski Svømmeklubb

Formål
Alle som representerer Ski Svømmeklubb (klubben) må opptre i tråd med det klubben skal stå for. Styret har derfor vedtatt egen retningslinje for reiseleder. 

Foruten det sportslige, er det et mål for alle turer i klubbens regi, at alle utøverne kommer hjem med en positiv totalopplevelse.
Virkeområde
Retningslinjen gjelder ved alle treningssamlinger og konkurranser der klubben er representert.
Om rollen
På alle reiser i regi av klubben, skal det utpekes en ansvarlig reiseleder som har overordnet myndighet fra avreise til hjemkomst. Styret bestemmer i samarbeid trenere og foreldre hvem som skal være reiseledere på reiser til stevner, treningsleirer og konkurranser.  Om det settes opp flere reiseledere blir disse enig seg mellom om eventuell fordeling av arbeidsoppgaver. 

Reiseleder skal bidra ved å tilrettelegge for en god reise med nok mat, nok søvn og gode sosiale forhold. Reiseleder må gjerne ta initiativ til sosiale aktiviteter, som quiz, leker og konkurranser – sosiale aktiviteter som er med på å bygge god lagånd og klubbkultur. 

Trenerne har først og fremst et sportslig ansvar, så en god dialog mellom reiseledere og trenere er viktig. 

Dersom en trener er reiseleder, må han/hun dekkes opp med støtte på oppgaver som er utenomsportslige. 

Reiseledere trenger ikke å fremlegge politiattest før reisen, dersom dette er en oppgave som ikke ligger fast til en forelder.
Ansvaret
Reiseleder har det overordnede ansvaret for at reisen foregår etter de retningslinjer klubben har bestemt, og skal sammen med trenerne bidra til trivsel for alle utøverne.

Reiseleder har ansvar for at alle utøverne er med til enhver tid.

Reiseleder påser at nødvendig informasjon blir gitt til utøverne underveis.

Foreldre er ansvarlig for å informere reiseleder om medisinering som utøvere trenger hjelp til, og gjør dette på eget reiseopplysningsskjema, som fylles ut før avreise. 
Før reisen
I god tid før avreisen (ca. 3 uker), tar reiseleder kontakt med reisekomiteen og får nødvendig reiseinformasjon, dersom dette allerede ikke er mottatt. Etter dette sender reiseleder ut «reiseopplysningsskjema» til utøverne for utfylling og retur.

Når det nærmer seg avreise (senest 1 uke før) sender reiseleder ut informasjon pr. e-post til utøverne om:

· møtested for avreise
· pakkeliste
· reiseregler (bør gjennomgås i fellesskap i forkant av reisen, slik at alle er kjent med konsekvenser ved evt. brudd på reglene, og repeteres på reisen til)
· og evt. annen nyttig informasjon

Alle utøvere under 10 år skal ha følge av foresatte eller annen foresatt dersom reisen innebærer overnatting. Det kan avtales med annen forelder/reiseleder om å overdra dette ansvaret. Skriftlig samtykke må være inngått før avreise, og kommunisert til klubben ved påmelding.
På reiser utenfor Skandinavia skal alle utøvere under 12 år ha med foresatt, forutsatt at ikke skriftlig samtykke om at annen person kan ivareta ansvaret er gitt.

For enkelte utøvere er dette kanskje deres første stevne eller deres første reise uten foreldrene. Enkelte kjenner kanskje heller ikke de andre barna særlig godt. Reiseleder må være spesielt oppmerksom ovenfor disse barna.

For enkelte turer må tørrmat, saft, engangskopper, bananer, rosiner etc. kjøpes inn på forhånd. Dette er reiseleders ansvar.

Før avreise må reiseleder sjekke ut med klubben om hvilke utøvere det ikke er tillatt å ta bilder og film av.

Reiseleder må huske å ta med klubbens førstehjelpsmappe (ligger på klubbens lagerrom), og bør i tillegg ha med seg førerkort i tilfelle det skulle være aktuelt å benytte bil.
Under reisen
Reiseleder påser at all bagasje er med. De yngste utøverne kan trenge bærehjelp av noen eldre. Reiseleder tar vare på pass, men har ikke ansvar for å passe på utøvernes verdisaker. Det er den enkelte utøvers ansvar.

Reiseleder skaffer seg oversikt over stedet og gir beskjed til utøverne om hvor de skal sove, sanitærforhold og hvor de skal spise. I tillegg må det skaffes oversikt over nødnummer og nærmeste legekontor i tilfelle det skulle være behov for å oppsøke lege. 

Tidspunkt for måltider avtales med trenerne i forhold til trenings-/stevnetider. Reiseleder legger best mulig til rette for måltidene ut fra hvilken informasjon som er gitt på forhånd og de kjøkkenmuligheter som er tilgjengelige.

Reiseleder er også heiagjeng og oppmuntrer under eventuelt stevne. Trener har full konsentrasjon om de som til enhver tid konkurrerer/trener. Reiseleder bør underveis håndtere alle utenomsportslige spørsmål, sosiale konflikter, hodepine, ledsager ved evt. legebesøk, etc.

Oppmøte til trening/øvelsene er den enkelte utøvers og treners ansvar.

Tilstrekkelig søvn er essensielt for å kunne yte godt. Det bør legges til rette for at også de yngste får nok søvn. Reiseleder i samarbeid med trenerne er ansvarlig for at leggetid og ”stille-tid” formidles. De eldste kan gjerne ha senere tidspunkt enn de yngste.

Reiseleder i evt. samarbeid med kommunikasjonsansvarlig koordinerer reiserapport med bilder og tekst som kan legges ut på klubbens lukkede Facebookside for medlemmer. Alternativt kan utøverne bidra, men viktig at reiseleder godkjenner før publisering, slik at hensynet til personvern blir ivaretatt ved evt. bildebruk.

Reiseleder bør under reisen ha førstehjelpsmappen lett tilgjengelig. I konkurransehaller er det hallen/stevnearrangør som har hovedansvar for medisinsk hjelp.

Ski Svømmeklubb er en ”Se & bli sett-klubb”. Det betyr at klubbens ledere, trenere og reiseledere opptrer etter ”Se & bli sett prinsippet: de skal se nøye etter om utøverne trives. De skal også være oppmerksomme på at de selv blir sett, fordi de er rollemodeller. Derfor skal de være klare på at idrett og alkohol ikke hører sammen.
All bruk av alkohol og andre rusmidler er forbudt. 

Alle foreldre som deltar på reisen skal bistå reiseledere om dette er nødvendig. 
Ved avreise og hjemkomst
Før avreise må reiseleder påse at alle utøverne har fått med seg all bagasje, ikke noe er gjenglemt på rommene, og at rommene forlates i tilfredsstillende stand.

Ved hjemkomst må reiseleder sjekke at hver enkelt blir hentet på riktig sted og til rett tid.

Krav om utlegg som reiseutgifter, innkjøp mv. leveres til kasserer senest en uke etter turen sammen med originale kvitteringer og et kort regnskap.

Rapportering
Reiseleder rapporterer til styreleder i følgende saker: Overgrepssaker, ulykke med personskader, dødsfall blant klubbens medlemmer, økonomisk utroskap, klare brudd på det klubben ønsker å stå for slik som brudd på klubbens alkoholpolicy, og andre saker som kan medføre spesielle medieoppslag, eller oppmerksomhet fra det offentlige, som skader klubbens omdømme.




Eksempel på e-post tekst på leirer og overnattingsstevner

«Hei!
Da nærmer det seg raskt tiden for treningsleiren i/overnattingsstevnet NN. I den forbindelse tenkte vi det er på tide å komme med litt praktisk informasjon før avreise: 
· Vi reiser med (oppgi transportmiddel) tur/retur, oppmøtested for avreise og tidspunkt 
· Fremmøte (ca. 30 min før avreise).
· Ankomst (dato) mellom kl. (fra-til). Vi kommer til å be svømmerne ta kontakt med sine foreldre når vi ankommer (sted ca. 15 min unna Langhus), med tanke på henting.
· Svømmerne må på reisen ha med seg matpakke og drikke til lunsj. Mat på returreisen ordnes på (angi hvordan dette planlegges løst).
· Vedlagt følger forslag til pakkeliste, men også litt informasjon, som vi ønsker at svømmerne gjør seg kjent med på forhånd. 
· Eventuelle ønsker om romkamerater/-venninner kan sendes NN på e-post gjerne snarest mulig og senest innen (dato), se vedlagte oversikt.
· Romfordeling kunngjøres på reisen.
· Andreas Lidholm (hovedtrener) er med fra trenergruppen.
· Vi skal bo på hotell (navn, adresse).
 
[bookmark: _GoBack]ALLE MÅ ha med gyldig legitimasjon (pass ved utenlandsreiser), forsikringsbevis og helsetrygdekort, og litt lommepenger. Reiseleder vil kunne ta vare på pass, forsikringsbevis og helsetrygdekort hvis ønskelig.
I tillegg ønsker vi at svømmerne fyller ut vedlagte reiseopplysningsskjema og leverer dette til reiseleder senest ved avreise. (Skjemaet kan også sendes på e-post til reiseleder hvis det er enklest.)
Har dere spørsmål, så er det bare å ta kontakt.
Da håper vi på en flott tur - Vi gleder oss!
 
Med vennlig hilsen …»

Reiseleder MÅ også sjekke ut om det også i e-posten bør informeres om:
· Sengetøy og håndkle er inkl. eller må medbringes selv.
· Det er booket bagasjekontainer til oppbevaring av bagasjen ved båtturer.

